S t a n o v i s k o

Miestneho kontrolóra k návrhu rozpočtu mestskej časti
Bratislava-Nové Mesto  na roky 2014až 2016
________________________________________________________________________

	V súlade s § 18f, ods. 1 pís. c/, zákona 369/1990 Zb o obecnom zriadení, v znení neskorších predpisov a čl. 32, ods. 5, pís. a/, Štatútu hl. m. SR Bratislavy, predkladám Miestnemu zastupiteľstvu mestskej časti Bratislava-Nové Mesto /MČ B-NM/ stanovisko k návrhu programového rozpočtu MČ B-NM na roky 2014 až 2016.

	Návrh rozpočtu som posudzoval z hľadiska súladu so všeobecne záväznými právnymi predpismi, najmä:
-	zákonom č. 523/2004 Z.z. o rozpočtových pravidlách verejnej správy v znení neskorších predpisov, 
-	zákonom č. 583/2004 Z.z. o rozpočtových pravidlách územnej samosprávy v znení neskorších predpisov,
-	zákonom č. 564/2004 Z.z. o rozpočtovom určení výnosu dane z  príjmov  územnej samosprávy v znení neskorších predpisov,
-	zákonom č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov,
-	zákonom č. 597/2003 Z.z. o financovaní základných škôl, stredných škôl a školských zariadení v znení neskorších predpisov,
a ostatnými súvisiacimi právnymi normami a platnými všeobecne záväznými nariadeniami mestskej časti, ako sú:
-	VZN o miestnych daniach,
-	VZN o správnych poplatkoch,
-	zásady rozpočtového hospodárenia a iné 

Na základe preštudovania uvedeného návrhu a jeho posúdenia konštatujem:

1/  Návrh rozpočtu je spracovaný v súlade s § 4 zákona č. 523/2004 Z.z. o rozpočtových pravidlách verejnej správy v znení neskorších predpisov,  a § 4 zákona č. 583/2004 Z.z. o rozpočtových pravidlách územnej samosprávy v znení neskorších predpisov ako programový rozpočet na obdobie troch rokov, t.j. roky 2014, 2015 a 2016, ktorý rešpektuje rozpočtovú klasifikáciu v zmysle Opatrenia MF SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtu v znení neskorších predpisov a je spracovaný v súlade s „ Príručkou na zostavenie návrhu rozpočtu verejnej správy na roky 2014 až 2016“, č.j. MF/008432/2013 – 411, vydanej v súlade s § 14 zákona č. 523/2004 Z.z. o rozpočtových pravidlách verejnej správy v znení neskorších predpisov.

2/ Návrh rozpočtu dodržuje hlavnú zásadu pri zostavovaní rozpočtu, a to zabezpečenie vyrovnaného rozpočtu s predpokladanými príjmami a výdavkami vo výške     22.387.171,- €. Bežný rozpočet je navrhovaný v objeme 14.611.561,- € a kapitálový rozpočet v objeme 7.775.610,- €.

3/ Pri návrhu rozpočtu bežných príjmov vo výške 14.611.561,- € sa vychádzalo z predkladaného návrhu štátneho rozpočtu pri výbere dane z fyzických osôb vzhľadom na ukazovatele vzorca výpočtu prerozdelenia výberu výhodného pre mestskú časť, a to vo výške 5.508.491,- €. V oblasti výberu dane z nehnuteľností sa predpokladá mierny nárast výberu, čo predstavuje príjem vo výške 2.920.270,- €. Pri výbere domácich daní sa v návrhu rozpočtu vychádza z úrovne skutočného výberu za rok 2013. Na základe predpokladu skutočného príjmu za rok 2013 sa v návrhu rozpočtu pri príjmoch z podnikania a vlastníctva majetku znižuje príjem o 65.315,- € a pri administratívnych a iných poplatkoch a platbách sa plánuje vyšší príjem na základe zvýšených sadzieb správnych poplatkov.  

4/ V oblasti transferov návrh rozpočtu vychádza z podkladov návrhu štátneho rozpočtu SR a predpokladov jeho rozpracovania jednotlivými ministerstvami na zabezpečenie preneseného výkonu štátnej správy.

5/ V oblasti „Kapitálových príjmov“ sú príjmy rozpočtované vo výške 4.550.958,- €, z toho sú kapitálové granty rozpočtované vo výške 4.452.894,- € /cudzie zdroje – štátny rozpočet, Európska únia, Nórsky kráľovský fond/ a 98.064,- € ako príjem z predaja majetku. Na vyrovnanie kapitálového rozpočtu budú zapojené zdroje rezervného fondu v celkovej výške 3.224.652,- €. 

6/ V oblasti „Bežných výdavkov“ návrh rozpočtu vychádza z úrovne predpokladaného príjmu finančných prostriedkov v roku 2014 a očakávaných skutočných výdajov z roku 2013. Vyššie čerpanie finančných prostriedkov sa predpokladá v programe „Všeobecné verejné služby“, a to hlavne z dôvodu zabezpečenia troch volieb v priebehu roka ako aj v programe „Ekonomická oblasť“, kde sú zapracované zvýšené finančné prostriedky do opravy miestnych komunikácií a v programe vzdelávanie, kde v rámci základného vzdelávania sú navýšené finančné prostriedky pre základné školstvo. Nižšie čerpanie finančných prostriedkov je hlavne v programe „Bývanie a občianska vybavenosť“, a to z dôvodu zmeny financovania EKO – podniku VPS ako príspevkovej organizácie.  

7/ V oblasti „Kapitálových výdavkov“ sa predpokladá čerpanie vo výške 7.775.610,- €. Zvýšenie sa predpokladá hlavne v programe „Ekonomická oblasť“ v položke „Cestná doprava – výstavba miest a obcí“, v objeme 3.813.954,- € v ktorej sú navrhnuté rekonštrukcie viacerých objektov vyžadujúcich nutné opravy, ako aj finančné prostriedky nutné na revitalizáciu verejných priestranstiev, v ktorých sa predpokladá spolufinancovanie zo štátneho rozpočtu z Európskych fondov a Nórskeho kráľovského fondu a v programe „Vzdelávanie“, v položke „Základné školy s materskými školami“ kde je vo zvýšenej miere navrhnutá rekonštrukcia škôl a školských zariadení. 

8/  V návrhu rozpočtu MČ sú zapracované aj návrhy rozpočtov príspevkovej organizácie EKO-podnik VPS a 10 rozpočtových organizácií.  V EKO – podniku VPS sa predpokladá príspevok zriaďovateľa na čerpanie výdavkov v objeme 1.520.000,- €. Rozpočtové organizácie Stredisko kultúry a Knižnica budú mať rovnaký rozpočet ako v roku 2013. Rozpočet 8 Základných škôl s materskými školami je navýšený z dôvodu zaškolenia väčšieho počtu detí a zvýšenia miezd pracovníkov v školstve. Ich financovanie je zabezpečené z dvoch zdrojov, a to transferom na prenesené kompetencie zo štátneho rozpočtu, ktorým sa financujú základné školy a transferom z rozpočtu MČ, ktorým sa zabezpečuje financovanie školských jedální, školských klubov detí a materských škôl. Výška transferu zo štátneho rozpočtu je daná rozpisom ministerstva školstva na prenesený výkon štátnej správy, a to stanovením normatívu na žiaka základnej školy.
   
9/ Návrh rozpočtu bol prerokovaný na zasadnutiach odborných komisií miestneho zastupiteľstva a dvakrát v miestnej rade. Pripomienky a návrhy z komisií boli zapracované do návrhu rozpočtu, ktorý bol prerokovaný na zasadnutí miestnej rady MČ  B-NM dňa 26.11.2013. Výsledný návrh rozpočtu bude predložený na rokovanie Miestneho zastupiteľstva MČ B-NM dňa 17.12.2013.

10/ Predkladaný návrh rozpočtu na rok 2013 zodpovedá príslušným predpisom, je zostavený podľa predpísanej rozpočtovej klasifikácie a spĺňa predpísanú štruktúru.

11/ Návrh rozpočtu na rok 2013 bol v zákonom stanovenej lehote zverejnený na úradnej tabuli a na webovej stránke miestneho úradu.

	Vzhľadom k uvedeným skutočnostiam a dobre spracovanému materiálu odporúčam poslancom Miestneho zastupiteľstva mestskej časti Bratislava - Nové Mesto 

schváliť

návrh rozpočtu podľa predloženého návrhu

V Bratislave, dňa 28.11.2013                                                        Ing. Ján Dubravec
                                                                                                       miestny kontrolór